A KÖZSZOLGÁLATI TÖRVÉNYSZÉK ÍTÉLETE
(második tanács)
2008. április 3.
F‑68/06. sz. ügy
Reint J. Bakema
kontra
az Európai Közösségek Bizottsága
„Közszolgálat – Szerződéses alkalmazottak – Besorolási fokozatba történő besorolás – IV. csoport – Oklevél – Szakmai gyakorlat”
Tárgy: Az EK 236. cikk és az EA 152. cikk alapján benyújtott kereset, amelyben R. J. Bakema, a Bizottság szerződéses alkalmazottja
egyrészt a munkaszerződések megkötésére felhatalmazott hatóságnak a felperest a 2005. október 25‑én aláírt és november 1‑jén
hatályba lépett szerződés alapján a IV. csoport 14. besorolási fokozatának 1. fizetési fokozatába besoroló határozatával szemben
a felperes által benyújtott panaszt elutasító határozatának megsemmisítését, valamint a Bizottság arra kötelezését kéri, hogy
a felperest a IV. csoport 16. besorolási fokozatába sorolja be, másrészt megfelelő összegű kártérítés megítélését kéri.
Határozat: A Közszolgálati Törvényszék megsemmisíti a munkaszerződések megkötésére felhatalmazott hatóság azon határozatát, amely a felperest
a Bizottságánál szerződéses alkalmazottként történő foglalkoztatásáról szóló 2005. október 25‑én aláírt szerződés alapján
a IV. csoport 14. besorolási fokozatának 1. fizetési fokozatába sorolta be. A Közszolgálati Törvényszék a keresetet az ezt
meghaladó részében elutasítja. A felek maguk viselik saját költségeiket.
Összefoglaló
Tisztviselők – Szerződéses alkalmazottak – Besorolás
(Személyzeti szabályzat, 5. cikk, (3) bekezdés, b) pont; az egyéb alkalmazottakra vonatkozó alkalmazási feltételek, 82. cikk,
(2) bekezdés)
A Bizottság szerződéses alkalmazottainak alkalmazását és foglalkoztatását szabályozó eljárásokra vonatkozó általános végrehajtási
rendelkezések 7. cikke (1) bekezdésének d) pontja és (3) bekezdése alkalmazásában, amely előírja, hogy ezeket az alkalmazottakat
a megfelelő szakmai tapasztalat időtartama alapján kell besorolni, amelyet attól az időponttól kell számítani, amikortól az
érdekelt rendelkezik az alkalmazáshoz szükséges minimális képesítéssel, a Bizottság – az egyéb alkalmazottakra vonatkozó alkalmazási
feltételek 82. cikke (2) bekezdése c) pontja hatályának megsértése nélkül, amely rendelkezés szerint a IV. csoportba tartozó
szerződéses alkalmazottként való felvételhez legalább oklevéllel igazolt, legalább hároméves, befejezett egyetemi tanulmányoknak
megfelelő végzettség szükséges, és amely rendelkezést a használt kifejezések azonossága miatt a személyzeti szabályzatnak,
a tisztviselők esetében ugyanezen követelményt meghatározó, 5. cikke (3) bekezdésének b) pontja tesz egyértelművé – nem tagadhatja
meg valamely oklevél figyelembevételét anélkül, hogy előzetesen megvizsgálná az említett oklevéllel igazolt képzési program
tartalmát, és anélkül, hogy ellenőrizné, hogy ez az oklevél igazolhat‑e befejezett egyetemi tanulmányokat.
(lásd a 41 és 42. pontot)